অন্যদিকে যে বেচারী ‘লেডি লিবার্টি’ সারা পৃথিবীতে স্বাধীনতা আর সার্বভৌমত্বের প্রতীক হয়ে লিবার্টি আইল্যান্ডে রাত-দিন দাঁড়িয়ে আছে, সে ‘স্ট্যাচু অব লিবার্টি’ নিজেই পরাধীন। তার নিজেরই কোনো স্বাধীনতা নাই। সত্যিই সেলুকাস, বিচিত্র এই পৃথিবী। বছরের পর বছর ধরে নিউ ইয়র্ক আর নিউ জার্সি দুই স্টেইট-ই দাবী করে আসছে স্ট্যাচু অব লিবার্টির মালিকানা। দুই স্টেটের গাড়ীর লাইসেন্স প্লেটে কিংবা কয়েনের উপর বর্তমানে না হলেও কোনো না কোনো সময় স্ট্যাচু অব লিবার্টি খোদাই করা ছিলো। দুই স্টেটের নামেই লিবার্টি আইল্যান্ডে দেয়া আছে লট নাম্বার। এবং আজও দ্বীপের গ্যাস-পানি সহ যাবতীয় ইউটিলিটি সার্ভিস সরবরাহ করে থাকে নিউ জার্সি স্টেইট, অন্যদিকে পোস্টাল সার্ভিস, যেটা আমেরিকায় অত্যন্ত গুরুত্বপূর্ণ এবং কার্যকর, সেই সার্ভিস দিয়ে থাকে নিউ ইয়র্ক স্টেইট।